CELEX: 32016R2250
Language: el
Date: 2016-10-04 00:00:00
Title: Κατ' εξουσιοδότηση κανονισμός (ΕΕ) 2016/2250 της Επιτροπής, της 4ης Οκτωβρίου 2016, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa

15.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 340/2
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2250 ΤΗΣ ΕΠΙΤΡΟΠΉΣ
   της 4ης Οκτωβρίου 2016
   για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ (1) του Συμβουλίου, και ιδίως το άρθρο 15 παράγραφος 6,
   Έχοντας υπόψη τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (2) και συγκεκριμένα το άρθρο 18α,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του εν λόγω κανονισμού εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Μετά από διαβούλευση με το γνωμοδοτικό συμβούλιο της Βόρειας Θάλασσας, τα εν λόγω κράτη μέλη υπέβαλαν κοινή σύσταση στις 3 Ιουνίου 2016 στην Επιτροπή σχετικά με ένα νέο σχέδιο απορρίψεων για ορισμένους τύπους βενθοπελαγικής αλιείας στη Βόρεια Θάλασσα. Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Στις 14 Ιουλίου πραγματοποιήθηκε συνεδρίαση της ομάδας εμπειρογνωμόνων, η οποία αποτελούνταν από τα 28 κράτη μέλη και την Επιτροπή και το Ευρωπαϊκό Κοινοβούλιο ως παρατηρητές· κατά τη διάρκειά της συζητήθηκαν και τα εν λόγω μέτρα.
            
         
               (4)
            
            
               Τα μέτρα που περιλαμβάνονται στην κοινή σύσταση είναι σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013.
            
         
               (5)
            
            
               Για τους σκοπούς του εν λόγω κανονισμού, στη Βόρεια Θάλασσα περιλαμβάνονται και οι ζώνες ICES IIIa και IV. Δεδομένου ότι ορισμένα βενθοπελαγικά αποθέματα που εμπίπτουν στο προτεινόμενο σχέδιο απόρριψης συναντώνται επίσης στα ενωσιακά ύδατα της διαίρεσης ICES IIa, τα ενδιαφερόμενα κράτη μέλη συνιστούν η ICES IIa να καλύπτεται επίσης από το σχέδιο απόρριψης.
            
         
               (6)
            
            
               Όσον αφορά τη Βόρεια Θάλασσα, σύμφωνα με το άρθρο 15 παράγραφος 1 στοιχείο γ) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται το αργότερο από την 1η Ιανουαρίου 2016 όσον αφορά:
               
                           —
                        
                        
                           τη μεικτή αλιεία γάδου, μπακαλιάρου εγκλεφίνου, νταουκιού Ατλαντικού και μαύρου μπακαλιάρου,
                        
                     
                           —
                        
                        
                           την αλιεία καραβίδας,
                        
                     
                           —
                        
                        
                           τη μεικτή αλιεία γλώσσας και ευρωπαϊκής χωματίδας,
                        
                     
                           —
                        
                        
                           την αλιεία μπακαλιάρου μερλούκιου και
                        
                     
                           —
                        
                        
                           την αλιεία γαρίδας της Αρκτικής.
                        
                     Σύμφωνα με το άρθρο 15 παράγραφος 5 του κανονισμού (ΕΕ) αριθ. 1380/2013, ο κατ' εξουσιοδότηση κανονισμός (ΕΕ) 2015/2440 της Επιτροπής (3) προσδιορίζει τα είδη που πρέπει να εκφορτώνονται από την 1η Ιανουαρίου 2016. Τα εν λόγω είδη είναι ο μαύρος μπακαλιάρος, ο μπακαλιάρος, η καραβίδα, η γλώσσα, η ευρωπαϊκή χωματίδα, ο μπακαλιάρος μερλούκιος και η γαρίδα της Αρκτικής. Ο κατ' εξουσιοδότηση κανονισμός (ΕΕ) 2015/2440 θεσπίζει επίσης υποχρέωση εκφόρτωσης παρεμπιπτόντων αλιευμάτων γαρίδας της Αρκτικής. Ο παρών κανονισμός θα πρέπει να επαναφέρει τις διατάξεις σχετικά με τα είδη προς εκφόρτωση από τον κατ' εξουσιοδότηση κανονισμό (ΕΕ) 2015/2440 και θα πρέπει να καθορίσει επιπλέον είδη και τύπους αλιείας που υπόκεινται σε υποχρέωση εκφόρτωσης κατά τα έτη 2017 και 2018.
            
         
               (7)
            
            
               Τα συναφή κράτη μέλη ισχυρίζονται ότι οι κανόνες αλιευτικής προσπάθειας που ορίζονται στο κεφάλαιο III του κανονισμού (ΕΚ) αριθ. 1342/2008 του Συμβουλίου (4), συνιστούν εμπόδιο για την επιτυχή υλοποίηση της υποχρέωσης εκφόρτωσης για τον γάδο, λόγω του γεγονότος ότι το καθεστώς αλιευτικής προσπάθειας που ορίζεται στο κεφάλαιο αυτό μπορεί να εμποδίσει την απαιτούμενη ευελιξία για την προσαρμογή των αλιευτικών πρακτικών, όπως είναι η επιλογή τομέα και εργαλείων, εφόσον εισαχθεί η υποχρέωση εκφόρτωσης. Ο κανονισμός (ΕΚ) αριθ. 1342/2008 αποτελεί επί του παρόντος αντικείμενο αναθεώρησης από τους συννομοθέτες. Για να αποφευχθεί η ταυτόχρονη εφαρμογή του καθεστώτος αλιευτικής προσπάθειας και της υποχρέωσης εκφόρτωσης για τον γάδο, η υποχρέωση εκφόρτωσης για τον γάδο θα πρέπει να εφαρμόζεται μόνον όταν παύει η εφαρμογή του καθεστώτος αλιευτικής προσπάθειας.
            
         
               (8)
            
            
               Με τον κατ' εξουσιοδότηση κανονισμό (ΕΕ) 2015/2440 εξαιρούνται από την υποχρέωση εκφόρτωσης όλων των αλιευμάτων τα είδη για τα οποία τα επιστημονικά στοιχεία δείχνουν υψηλά ποσοστά επιβίωσης («εξαίρεση λόγω των υψηλών ποσοστών επιβίωσης») όσον αφορά τα αλιεύματα καραβίδας στη διαίρεση ICES IIIa, υπό τον όρο ότι χρησιμοποιούνται κιούρτοι ή ορισμένες τράτες βυθού. Ο ως άνω κατ' εξουσιοδότηση κανονισμός απαιτούσε από τα κράτη μέλη που έχουν άμεσο διαχειριστικό συμφέρον στη Βόρεια Θάλασσα να υποβάλουν στην Επιτροπή πρόσθετα επιστημονικά στοιχεία που να δικαιολογούν τις εξαιρέσεις που προβλέπονται για τις συγκεκριμένες τράτες βυθού. Τα εν λόγω στοιχεία υποβλήθηκαν και η ΕΤΟΕΑ κατέληξε στο συμπέρασμα ότι είναι επαρκή. Ως εκ τούτου, η εν λόγω εξαίρεση θα πρέπει να συμπεριληφθεί στο νέο σχέδιο απορρίψεων.
            
         
               (9)
            
            
               Η κοινή σύσταση προβλέπει εξαίρεση λόγω των υψηλών ποσοστών επιβίωσης όσον αφορά τα αλιεύματα καραβίδας στην υποπεριοχή ICES IV για ορισμένα αλιευτικά εργαλεία υπό την προϋπόθεση ότι χρησιμοποιείται διάταξη επιλεκτικότητας δικτυωτού πλέγματος (netgrid).
            
         
               (10)
            
            
               Η κοινή σύσταση προβλέπει εξαίρεση λόγω των υψηλών ποσοστών επιβίωσης όσον αφορά τα αλιεύματα γλώσσας στην υποπεριοχή ICES IV για ορισμένα αλιευτικά εργαλεία και υπό ορισμένες προϋποθέσεις που ευνοούν την ικανότητα επιβίωσης της γλώσσας.
            
         
               (11)
            
            
               Με βάση τα επιστημονικά στοιχεία που προβλέπονται στην κοινή σύσταση, τα οποία εξετάστηκαν από την ΕΤΟΕΑ, και λαμβάνοντας υπόψη τα χαρακτηριστικά των αλιευτικών εργαλείων, των αλιευτικών πρακτικών και του οικοσυστήματος, οι ως άνω εξαιρέσεις θα πρέπει να συμπεριληφθούν στον παρόντα κανονισμό για το 2017. Τα κράτη μέλη θα πρέπει να υποβάλουν πρόσθετα δεδομένα προκειμένου να καταστεί δυνατή από την ΕΤΟΕΑ η περαιτέρω αξιολόγηση των ποσοστών επιβίωσης καραβίδας και γλώσσας που αλιεύονται στην υποπεριοχή ICES IV με τις συναφείς τράτες και η επανεξέταση της σχετικής εξαίρεσης από την Επιτροπή.
            
         
               (12)
            
            
               Ο κατ' εξουσιοδότηση κανονισμός (ΕΕ) 2015/2440 εισήγαγε εξαιρέσεις de minimis για
               
                           —
                        
                        
                           τη γλώσσα που αλιεύεται με μανωμένα και απλάδια δίχτυα στη διαίρεση ICES IIIa, στην υποπεριοχή ICES IV και στα ενωσιακά ύδατα της υποπεριοχής ICES IIa,
                        
                     
                           —
                        
                        
                           τη γλώσσα που αλιεύεται με ορισμένες δοκότρατες στην υποπεριοχή ICES IV,
                        
                     
                           —
                        
                        
                           τις καραβίδες που αλιεύονται με ορισμένες τράτες βυθού στην υποπεριοχή ICES IV και στα ενωσιακά ύδατα της διαίρεσης ICES IIa και
                        
                     
                           —
                        
                        
                           τη γλώσσα και τον μπακαλιάρο εγκλεφίνο που αλιεύονται με ορισμένες τράτες βυθού στη διαίρεση ICES IIIa.
                        
                     Η κοινή σύσταση προτείνει τη συνέχιση της εφαρμογής των εν λόγω εξαιρέσεων. Επομένως, οι ως άνω εξαιρέσεις θα πρέπει να συμπεριληφθούν στο νέο σχέδιο απορρίψεων.
            
         
               (13)
            
            
               Η κοινή σύσταση περιλαμβάνει εξαίρεση de minimis για συνδυασμό αλιευμάτων γλώσσας, μπακαλιάρου εγκλεφίνου και νταουκιού του Ατλαντικού με ορισμένες τράτες βυθού στη διαίρεση ICES IIIa, εξαίρεση de minimis για συνδυασμό αλιευμάτων γλώσσας, μπακαλιάρου εγκλεφίνου και νταουκιού του Ατλαντικού με κοφινέλλα στη διαίρεση ICES IIIa και, για το 2018, εξαίρεση de minimis για το νταούκι του Ατλαντικού που έχει αλιευθεί με τράτες βυθού στη διαίρεση ICES IVc.
            
         
               (14)
            
            
               Η Επιτροπή, με βάση τα αποδεικτικά στοιχεία που παρείχαν τα κράτη μέλη για τις εξαιρέσεις αυτές που εξετάστηκαν από την ΕΤΟΕΑ, η οποία κατέληξε στο συμπέρασμα ότι οι εν λόγω εξαιρέσεις περιείχαν αιτιολογημένα επιχειρήματα ότι περαιτέρω βελτιώσεις της επιλεκτικότητας είναι δύσκολο να επιτευχθούν και/ή συνεπάγονται δυσανάλογες δαπάνες για τον χειρισμό των ανεπιθύμητων αλιευμάτων, εκτιμά ότι είναι σκόπιμο να καθοριστούν εξαιρέσεις de minimis σύμφωνα με το ποσοστό που προτείνεται στην από κοινού σύσταση, εντός των ορίων του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
            
         
               (15)
            
            
               Το άρθρο 18α του κανονισμού (ΕΚ) αριθ. 850/98 εξουσιοδοτεί την Επιτροπή να θεσπίσει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης (ΕΜΑΔ), προκειμένου να διασφαλίζεται η προστασία των νεαρών θαλάσσιων οργανισμών. Τα ως άνω ελάχιστα μεγέθη αναφοράς διατήρησης είναι δυνατόν, κατά περίπτωση, να παρεκκλίνουν από τα μεγέθη που ορίζονται στο παράρτημα XII του κανονισμού (ΕΚ) αριθ. 850/98. Όσον αφορά την καραβίδα στη διαίρεση ICES IIIa, είναι σκόπιμο να διατηρηθούν τα ελάχιστα μεγέθη αναφοράς διατήρησης που ορίζονται στον κατ' εξουσιοδότηση κανονισμό (ΕΕ) 2015/2440, δηλαδή συνολικό μήκος 105 mm και μήκος κελύφους 32 mm και να προστεθεί ελάχιστο μήκος ουράς 59 mm, με βάση την κοινή σύσταση και την αξιολόγηση της ΕΤΟΕΑ, σύμφωνα με την οποία το μήκος ουράς αντιστοιχεί στις ισχύουσες τιμές για το ολικό μήκος και το μήκος κελύφους.
            
         
               (16)
            
            
               Τα σχέδια απόρριψης μπορούν επίσης να περιλαμβάνουν τεχνικά μέτρα όσον αφορά τους τύπους αλιείας ή τα είδη που εμπίπτουν στην υποχρέωση εκφόρτωσης. Για την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στο Skagerrak, είναι σκόπιμο να διατηρηθούν ορισμένα τεχνικά μέτρα, τα οποία συμφωνήθηκαν μεταξύ της Ένωσης και της Νορβηγίας το 2011 (5) και το 2012 (6).
            
         
               (17)
            
            
               Για να διασφαλιστεί κατάλληλος έλεγχος, θα πρέπει να καθοριστούν ειδικές απαιτήσεις από τα κράτη μέλη για κατάρτιση καταλόγων σκαφών που καλύπτονται από τον παρόντα κανονισμό.
            
         
               (18)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που αφορούν και στον προγραμματισμό της αλιευτικής περιόδου των σκαφών της Ένωσης, ο παρών κανονισμός θα πρέπει να τεθεί σε ισχύ αμέσως μετά τη δημοσίευσή του. Ο παρών κανονισμός θα πρέπει να εφαρμοστεί από την 1η Ιανουαρίου 2017 έως τις 31 Δεκεμβρίου 2018 προκειμένου να συμμορφωθεί με τα χρονικά πλαίσια που καθορίζονται στο άρθρο 15 του κανονισμού (ΕΕ) αριθ. 1380/2013,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Υλοποίηση της υποχρέωσης εκφόρτωσης
   Η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην υποπεριοχή ICES IV (Βόρεια θάλασσα), στη διαίρεση ICES IIIa (Kattegat και Skagerrak) και στα ενωσιακά ύδατα της διαίρεσης ICES IIa (Νορβηγική Θάλασσα) για τους τύπους αλιείας που προβλέπονται στο παράρτημα του παρόντος κανονισμού.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   
               1)
            
            
               Ως «φύλλο Seltra»: νοείται διάταξη επιλεκτικότητας που αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm, ή από άνω φύλλο δικτυώματος μεγέθους ματιών τουλάχιστον 140 mm (τετράγωνων ματιών). Το φύλλο πρέπει να είναι μήκους τουλάχιστον 3 μέτρων, να τοποθετείται σε απόσταση το πολύ έως 4 μέτρα από το σχοινί του σάκου, και να εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη).
            
         
               2)
            
            
               Ως «διάταξη επιλεκτικότητας δικτυωτού πλέγματος (netgrid)» νοείται διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας.
            
         Άρθρο 3
   Ειδικοί κανόνες όσον αφορά την υποχρέωση εκφόρτωσης για τον γάδο
   Κατά παρέκκλιση από το άρθρο 1, η υποχρέωση εκφόρτωσης όλων των αλιευμάτων γάδου, σύμφωνα με τον παρόντα κανονισμό, εφαρμόζεται μόνον σε περίπτωση κατάργησης του κανονισμού (ΕΚ) αριθ. 1342/2008 ή του Κεφαλαίου ΙΙΙ του ιδίου κανονισμού πριν από την 1η Ιανουαρίου 2017.
   Άρθρο 4
   Εξαίρεση που συνδέεται με τα υψηλά ποσοστά επιβίωσης όσον αφορά την καραβίδα
   1.   «Η εξαίρεση από την υποχρέωση εκφόρτωσης που προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, για είδη για τα οποία τα επιστημονικά στοιχεία δείχνουν υψηλά ποσοστά επιβίωσης εφαρμόζεται όσον αφορά τα παρακάτω αλιεύματα καραβίδας:
   
               α)
            
            
               τα αλιεύματα που αλιεύθηκαν με κιούρτους [FPO (7)]·
            
         
               β)
            
            
               τα αλιεύματα στη διαίρεση ICES IIIa με τράτες βυθού (OTB, TBN) με μέγεθος ματιών τουλάχιστον 70 mm, οι οποίες είναι εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων·
            
         
               γ)
            
            
               τα αλιεύματα στη διαίρεση IIIa της ICES με τράτες βυθού (OTB, TBN) με μέγεθος ματιών τουλάχιστον 90 mm που είναι εξοπλισμένες με φύλλο seltra:
            
         
               δ)
            
            
               το 2017, τα αλιεύματα στη διαίρεση IV της ICES με τράτες βυθού (OTB, TBN) μεγέθους ματιών τουλάχιστον 80 mm που είναι εξοπλισμένες με διάταξη επιλεκτικότητας δικτυωτού πλέγματος (netgrid):
            
         2.   Καραβίδα που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1 ελευθερώνεται αμέσως, ολόκληρη, στην περιοχή όπου αλιεύθηκε.
   3.   Πριν από την 1η Μαΐου 2017, τα κράτη μέλη που έχουν άμεσο διαχειριστικό συμφέρον στη Βόρεια Θάλασσα υποβάλλουν στην Επιτροπή πρόσθετα στοιχεία σε εκείνα που προβλέπονται στην Κοινή Σύσταση της 3ης Ιουνίου 2016 καθώς και κάθε άλλη σχετική επιστημονική πληροφορία που δικαιολογεί την εξαίρεση που προβλέπεται στην παράγραφο 1 στοιχείο δ). Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολογεί τα εν λόγω δεδομένα και επιστημονικά στοιχεία έως την 1η Σεπτεμβρίου 2017.
   Άρθρο 5
   Εξαίρεση που συνδέεται με υψηλά ποσοστά επιβίωσης όσον αφορά τη γλώσσα
   1.   Η εξαίρεση από την υποχρέωση εκφόρτωσης που προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, για είδη για τα οποία τα επιστημονικά στοιχεία δείχνουν υψηλά ποσοστά επιβίωσης, θα εφαρμόζεται το 2017 για τα αλιεύματα γλώσσας κάτω του ελάχιστου μεγέθους αναφοράς διατήρησης εντός έξι ναυτικών μιλίων από την ακτή εντός της ζώνης ICES IVc και εκτός περιοχών που έχουν προσδιοριστεί ως περιοχές αναπαραγωγής, με τράτες με πόρτες (ΟΤΒ) σάκου μεγέθους ματιού 80-99 mm.
   2.   Η εξαίρεση που αναφέρεται στην παράγραφο 1 ισχύει μόνον για τα σκάφη μήκους μικρότερου των 10 μέτρων, μηχανής ισχύος κάτω των 180 kW, όταν αλιεύουν σε ύδατα βάθους μικρότερου των 15 μέτρων και με περιορισμό χρήσης των συρόμενων εργαλείων σε διάρκεια έως 1:30 ώρες.
   3.   Γλώσσα που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1 ελευθερώνεται αμέσως.
   4.   Έως την 1η Μαΐου 2017, τα κράτη μέλη που έχουν άμεσο διαχειριστικό συμφέρον στη Βόρεια Θάλασσα υποβάλλουν στην Επιτροπή πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η ΕΤΟΕΑ αξιολογεί τις πληροφορίες αυτές πριν από την 1η Σεπτεμβρίου 2017.
   Άρθρο 6
   Εξαιρέσεις de minimis
   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 4 στοιχείο γ) του εν λόγω κανονισμού:
   
               α)
            
            
               όσον αφορά τη γλώσσα, μέχρι κατ' ανώτατο όριο 3 % των συνολικών ετήσιων αλιευμάτων των εν λόγω ειδών, τα οποία έχουν αλιευθεί με σκάφη που χρησιμοποιούν απλάδια δίχτυα και μανωμένα δίχτυα (GN, GNS, GND, GNC, GTN, GTR, GEN, GNF) στη διαίρεση ICES IIIa, στην υποπεριοχή ICES IV και στα ενωσιακά ύδατα της διαίρεσης ICES IIa·
            
         
               β)
            
            
               όσον αφορά τη γλώσσα κάτω του ελάχιστου μεγέθους αναφοράς διατήρησης, μέχρι κατ' ανώτατο όριο, για το 2017, το 7 % και, για το 2018, το 6 % των συνολικών ετήσιων αλιευμάτων των εν λόγω ειδών, τα οποία έχουν αλιευθεί με σκάφη που χρησιμοποιούν δοκότρατες (TBB) μεγέθους ματιών 80-119 mm με αυξημένο μέγεθος ματιών στην επέκταση της δοκότρατας, στην υποπεριοχή ICES IV·
            
         
               γ)
            
            
               όσον αφορά την καραβίδα κάτω του ελάχιστου μεγέθους αναφοράς διατήρησης, μέχρι κατ' ανώτατο όριο το 6 % των συνολικών ετήσιων αλιευμάτων των εν λόγω ειδών, τα οποία έχουν αλιευθεί με σκάφη που χρησιμοποιούν τράτες βυθού (OTB, TBN, OTT, TB) μεγέθους ματιών 80-99 mm στην υποπεριοχή ICES IV και στα ενωσιακά ύδατα της διαίρεσης ICES IIa·
            
         
               δ)
            
            
               το 2017, όσον αφορά τη γλώσσα και τον μπακαλιάρο εγκλεφίνο, συνδυαστικά, κάτω από το ελάχιστο μέγεθος διατήρησης, μέχρι κατ' ανώτατο όριο το 2 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου και γαρίδας της Αρκτικής που έχουν αλιευθεί κατά την αλιεία καραβίδας από σκάφη που χρησιμοποιούν τράτες βυθού (OTB, TBN) με μέγεθος ματιών ίσο ή μεγαλύτερο από 70 mm, εξοπλισμένα με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στη διαίρεση ICES IIIa·
            
         
               ε)
            
            
               το 2018, όσον αφορά τη γλώσσα, τον μπακαλιάρο εγκλεφίνο και το νταούκι Ατλαντικού συνδυαστικά, μέχρι κατ' ανώτατο όριο το 4 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου, νταουκιού Ατλαντικού και γαρίδας Αρκτικής που έχουν αλιευθεί κατά την αλιεία καραβίδας από σκάφη που χρησιμοποιούν τράτες βυθού (OTB, TBN) με μέγεθος ματιών ίσο ή μεγαλύτερο από 70 mm, εξοπλισμένα με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στη διαίρεση ICES IIIa·
            
         
               στ)
            
            
               όσον αφορά τη γλώσσα, τον μπακαλιάρο εγκλεφίνο και το Νταούκι Ατλαντικού, συνδυαστικά, κάτω από το ελάχιστο μέγεθος διατήρησης, μέχρι κατ' ανώτατο όριο το 1 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου και γαρίδας Αρκτικής τα οποία έχουν αλιευθεί από σκάφη που χρησιμοποιούν τράτες βυθού (OTB) με μέγεθος ματιών ίσο ή μεγαλύτερο από 35 mm, εξοπλισμένα με εσχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στη διαίρεση ICES IIIa.
            
         
               ζ)
            
            
               όσον αφορά τη γλώσσα, το μπακαλιάρο εγκλεφίνο και το νταούκι του Ατλαντικού συνδυαστικά, μέχρι κατ' ανώτατο όριο το 0,5 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου, νταουκιού Ατλαντικού και γαρίδας της Αρκτικής που έχουν αλιευθεί κατά την αλιεία καραβίδας με κοφινέλλα (FPO), στη διαίρεση ICES IIIa.
            
         
               η)
            
            
               το 2018, όσον αφορά το νταούκι Ατλαντικού, μέχρι κατ' ανώτατο όριο το 7 % των συνολικών ετήσιων αλιευμάτων καραβίδας, μπακαλιάρου εγκλεφίνου, γλώσσας, γαρίδας Αρκτικής, νταουκιού του Ατλαντικού, ευρωπαϊκής χωματίδας, μαύρου μπακαλιάρου και γάδου στο πλαίσιο μεικτής αλιείας γλώσσας, νταουκιού του Ατλαντικού και ειδών που δεν υπάγονται σε όρια αλιευμάτων, από σκάφη που χρησιμοποιούν τράτες βυθού (OTB, OTT), μεγέθους ματιών 70-99 mm στη διαίρεση ICES IVc.
            
         Άρθρο 7
   Ελάχιστο μέγεθος αναφοράς διατήρησης
   Κατά παρέκκλιση από το ελάχιστο μέγεθος αναφοράς διατήρησης που ορίζεται στο παράρτημα XII του κανονισμού (ΕΚ) αριθ. 850/98, το ελάχιστο μέγεθος αναφοράς διατήρησης της καραβίδας στη διαίρεση ICES IIIa, καθορίζεται ως εξής:
   
               α)
            
            
               συνολικό μήκος 105 mm·
            
         
               β)
            
            
               μήκος ουράς 59 mm·
            
         
               γ)
            
            
               μήκος κελύφους 32 mm.
            
         Άρθρο 8
   Ειδικά τεχνικά μέτρα στο Skagerrak
   1.   Απαγορεύεται στο Skagerrak η μεταφορά επί του σκάφους ή η χρήση οποιασδήποτε τράτας, δανέζικου γρίπου, δοκότρατας ή παρόμοιων συρόμενων διχτυών με μέγεθος ματιών μικρότερο των 120 mm.
   2.   Κατά παρέκκλιση από την παράγραφο 1, μπορούν να χρησιμοποιούνται και οι ακόλουθες τράτες:
   
               α)
            
            
               τράτες με σάκο με μέγεθος ματιών διχτυών τουλάχιστον 90 mm, υπό τον όρο ότι είναι εξοπλισμένες με φύλλο seltra ή με εσχάρα διαλογής με ανώτατο διάστημα 35 mm μεταξύ των ράβδων.
            
         
               β)
            
            
               τράτες με σάκο μεγέθους (τετράγωνων) ματιών διχτυών τουλάχιστον 70 mm, που διαθέτουν εσχάρα διαλογής με ανώτατο διάστημα 35 mm μεταξύ των ράβδων·
            
         
               γ)
            
            
               τράτες με ελάχιστο μέγεθος ματιών κάτω των 70 mm όταν αλιεύουν πελαγικά ή βιομηχανικά είδη, υπό τον όρο ότι τα αλιεύματα περιέχουν σε ποσοστό πάνω από 80 % ένα ή περισσότερα πελαγικά ή βιομηχανικά είδη·
            
         
               δ)
            
            
               τράτες με σάκο μεγέθους ματιών τουλάχιστον 35 mm κατά την αλιεία γαρίδας του είδους Pandalus, υπό τον όρο ότι η τράτα είναι εξοπλισμένη με εσχάρα διαλογής με ανώτατο διάστημα 19 mm μεταξύ των ράβδων.
            
         3.   Διάταξη συγκράτησης ιχθύων που επιτρέπεται να χρησιμοποιούνται κατά την αλιεία γαρίδας του είδους Pandalus σύμφωνα με την παράγραφο 2 στοιχείο δ), υπό την προϋπόθεση ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης
   
               —
            
            
               έχει κατασκευαστεί με άνω φύλλο δικτυώματος ελάχιστου μεγέθους 120 mm με τετράγωνα μάτια,
            
         
               —
            
            
               είναι μήκους τουλάχιστον 3 μέτρων και
            
         
               —
            
            
               πλάτους τουλάχιστον ίσου με το πλάτος της εσχάρας διαλογής.
            
         Άρθρο 9
   Κατάλογος σκαφών
   Τα κράτη μέλη καθορίζουν, σύμφωνα με τα κριτήρια που προβλέπονται στο παράρτημα του παρόντος κανονισμού, τα σκάφη που υπόκεινται στην υποχρέωση εκφόρτωσης για κάθε συγκεκριμένο τύπο αλιείας. Έως τις 31 Δεκεμβρίου 2016, τα κράτη μέλη υποβάλλουν στην Επιτροπή και στα λοιπά κράτη μέλη, μέσω του ασφαλούς δικτυακού τόπου ελέγχου της Ένωσης, τους καταλόγους όλων των σκαφών που αλιεύουν μόνο μαύρο μπακαλιάρο, όπως ορίζονται στο παράρτημα, οι οποίοι καταρτίζονται σύμφωνα με την πρώτη περίοδο. Τα κράτη μέλη επικαιροποιούν τους εν λόγω καταλόγους.
   Άρθρο 10
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2017 έως τις 31 Δεκεμβρίου 2018.
   Ωστόσο, το άρθρο 9 εφαρμόζεται από την ημερομηνία έναρξης ισχύος του παρόντος κανονισμού.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  ΕΕ L 125 της 27.4.1998, σ. 1.
   
      (3)  Κατ' εξουσιοδότηση κανονισμός (ΕΕ) 2015/2440 της Επιτροπής, της 22ας Οκτωβρίου 2015, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa (ΕΕ L 336 της 23.12.2015, σ. 42).
   
      (4)  Κανονισμός (ΕΚ) αριθ. 1342/2008 του Συμβουλίου της 18ης Δεκεμβρίου 2008 για τη σύσταση μακροπρόθεσμου σχεδίου για τα αποθέματα γάδου και τις αλιευτικές δραστηριότητες που εκμεταλλεύονται τα αποθέματα αυτά και για την κατάργηση του κανονισμού (ΕΚ) αριθ. 423/2004 (ΕΕ L 348 της 24.12.2008, σ. 20).
   
      (5)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
   
      (6)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
   
      (7)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1). Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
   
      ΠΑΡΑΡΤΗΜΑ
      Τύποι αλιείας που υπόκεινται στην υποχρέωση εκφόρτωσης:
      
                  Αλιευτικό εργαλείο (1)
                      (2)
                  
               
               
                  Μέγεθος ματιών
               
               
                  Συναφή είδη
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  ≥ 100 mm
               
               
                  Το 2017 και το 2018: όλα τα αλιεύματα μαύρου μπακαλιάρου [εφόσον έχουν αλιευθεί από σκάφος που αλιεύει μαύρο μπακαλιάρο (3)] ευρωπαϊκής χωματίδας, μπακαλιάρου εγκλεφίνου, νταουκιού Ατλαντικού, γάδου, γαρίδας της Αρκτικής, γλώσσας και καραβίδας.
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  70-99 mm
               
               
                  Το 2017 και το 2018: όλα τα αλιεύματα καραβίδας, γλώσσας, μπακαλιάρου εγκλεφίνου και γαρίδας της Αρκτικής
                  Το 2018: όλα τα αλιεύματα νταουκιού του Ατλαντικού.
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32-69 mm
               
               
                  Το 2017 και το 2018: Όλα τα αλιεύματα γαρίδας της Αρκτικής, καραβίδας, γλώσσας, μπακαλιάρου εγκλεφίνου και νταουκιού του Ατλαντικού.
               
            
                  Δοκότρατες:
                  TBB
               
               
                  ≥ 120 mm
               
               
                  Το 2017 και το 2018: Όλα τα αλιεύματα ευρωπαϊκής χωματίδας, γαρίδας της Αρκτικής, καραβίδας, γλώσσας, γάδου, μπακαλιάρου εγκλεφίνου και νταουκιού του Ατλαντικού.
               
            
                  Δοκότρατες:
                  TBB
               
               
                  80-119 mm
               
               
                  Το 2017 και το 2018: Όλα τα αλιεύματα γλώσσας, γαρίδας της Αρκτικής, καραβίδας και μπακαλιάρου εγκλεφίνου.
                  Το 2018: όλα τα αλιεύματα νταουκιού του Ατλαντικού.
               
            
                  Απλάδια δίχτυα, δίχτυα εμπλοκής και μανωμένα δίχτυα:
                  GN, GNS, GND, GNC, GTN, GTR, GEN, GNF
               
               
                   
               
               
                  Το 2017 και το 2018: Όλα τα αλιεύματα γλώσσας, γαρίδας της Αρκτικής, καραβίδας, μπακαλιάρου εγκλεφίνου, νταουκιού του Ατλαντικού και γάδου (4)
                  
               
            
                  Αγκίστρια και πετονιές:
                  LLS, LLD, LL, LTL, LX, LHP, LHM
               
               
                   
               
               
                  Το 2017 και το 2018: Όλα τα αλιεύματα μπακαλιάρου μερλούκιου, γαρίδας της Αρκτικής, καραβίδας, γλώσσας, μπακαλιάρου εγκλεφίνου, νταουκιού του Ατλαντικού και γάδου
               
            
                  Ιχθυοπαγίδες:
                  FPO, FIX, FYK, FPN
               
               
                   
               
               
                  Το 2017 και το 2018: Όλα τα αλιεύματα καραβίδας, γαρίδας της Αρκτικής, γλώσσας, μπακαλιάρου εγκλεφίνου και νταουκιού του Ατλαντικού.
               
            
         (1)  Οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011.
      
         (2)  Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
      
         (3)  Ένα σκάφος θεωρείται ότι αλιεύει μαύρο μπακαλιάρο όταν, χρησιμοποιώντας τράτα μεγέθους ματιών διχτυών ≥ 100 mm, επιτυγχάνει μέση ετήσια εκφόρτωση μαύρου μπακαλιάρου σε ποσοστό ≥ 50 % όλων των εκφορτώσεων από το σκάφος, τόσο εντός της ζώνης ΕΕ όσο και εντός της ζώνης τρίτης χώρας της Βόρειας Θάλασσας κατά την περίοδο x – 4 έως x – 2, όπου x είναι το έτος εφαρμογής· ήτοι 2012-2014 για το 2016, 2013-2015 για το 2017 και 2014-2016 για το 2018. Εάν ένα σκάφος θεωρηθεί ως σκάφος που αλιεύει μαύρο μπακαλιάρο σε ένα έτος, εξακολουθεί να θεωρείται ως σκάφος που αλιεύει μαύρο μπακαλιάρο και κατά τα επόμενα έτη.
      
         (4)  Η υποχρέωση εκφόρτωσης για τα αλιεύματα γάδου με απλάδια δίχτυα, μανωμένα δίχτυα και δίχτυα εμπλοκής δεν εφαρμόζεται στη ζώνη ICES IIIaS.